Publication: Magyar Közlöny
Issue: MK-2000-52 (Year: 2000, Number: 52)
Era: 1990-2004
Section: A foglalkoztatás elősegítéséről és a munkanélküliek ellátásáról szóló — többször módosított — 1991. évi IV. törvény 8. § (2) bekezdése alapján a Kormány naptári évenként foglalkoztatáspolitikai irányelveket ad ki a várható
Paragraph Index: 973

11. IRÁNYVONAL AZ ÖNFOGLALKOZTATÁS ÖSZTÖNZÉSE ÉS TÁ- MOGATÁSA A tagállamok ösztönzik az önfoglalkoztatás terjedését oly módon, hogy megvizsgálják, vajon csökkenthetők-e az ennek útjában álló akadályok, különösen az adók és a tb-járulékok, amennyiben ezek gátolják az önfoglalkoztatóvá válást vagy egy új vállalkozás létrehozását. Emellett támogatják a vállalkozói ismeretek oktatását és a vállalkozók, illetve a leendő vállalkozók által igényelt célirányos szolgáltatások hozzáférhetőségét is. A Kormány célja az önfoglalkoztatás terjedését, az egyéni vállalkozások létesítését és fejlődését gátló akadályok csökkentése, valamint a vállalkozási ismeretek oktatásának bővítése. Fontos, hogy a nagyobb termelő cégek hazai beszállítói háttérkapacitásai kiépülésében a magyar egyéni vállalkozások jelentős szerepet kapjanak. Fokozatosan csökkenteni kell a vállalkozók munkabérének közterheit és elősegíteni a kedvező hitelnyújtás feltételeit. Indoklás Az egyéni vállalkozók többsége minimális mértékű saját forrással képes csak vállalkozását elkezdeni. A vállalkozásokon belül az egyéni vállalkozások jutnak legnehezebb feltételek mellett hitelhez, mivel a hitelnyújtáshoz elengedhetetlenül fontos hitelgaranciákkal ez a réteg rendelkezik legkevésbé. A helyzetet nehezíti, hogy az egyéni vállalkozók egy része piaci, vállalkozói ismeretekkel, tapasztalatokkal sem rendelkezik, ezért számukra különösen fontos forrásokat, lehetőséget biztosítani a vállalkozói képzés és szaktanácsadás költségeinek finanszírozására. A hazai adó- és tb-járulék behajtását nagymértékben nehezíti, hogy a valós bér egy részét „zsebből” fizetik a munkavállalónak. Az adók és a tb-járulékok mérséklése feltételezhetően javítaná a befizetési fegyelmet. Korábbi kormányzati intézkedések Az eddigi intézkedések közül meghatározó, hogy a foglalkoztatási törvény a munkanélküliek vállalkozóvá válását a munkanélküli járadék összegének megfelelő támogatás meghatározott ideig történő folyósításával, a vállalkozói szaktanácsadás és a tanfolyami képzés költségeinek, valamint a hitelfedezeti biztosítás részbeni megtérítésével segíti. Ezenkívül támogatás nyújtható annak a munkanélkülinek, aki munkaviszonyon kívüli tevékenységgel gondoskodik önmaga foglalkoztatásáról, vagy aki vállalkozást indít, vagy vállalkozáshoz csatlakozik. Jelenleg a támogatás mértéke: 500 ezer forintig terjedő visszatérítendő kamatmentes tőkejuttatás. Az önfoglalkoztatóvá válást — nemcsak a munkanélküliek esetében — az FVM is több formában támogatja. Ezek közül az egyik legjelentősebb a már két éve működő fiatal agrárvállalkozók támogatási rendszere, amely az önálló versenyképes családi gazdaság kialakításához nyújt fejlesztési támogatást és kedvezményes hitellehetőséget. Az oktatásban — az alsó-, közép- és felsőfokú alap- és szakképzésben egyaránt — elkezdődött a vállalkozói ismeretek tanítása és a készségek fejlesztése, illetve a vállalkozásokat alakítani, tervezni tudó szakemberek képzése. Jelentős szerepet játszik a kezdő vállalkozások indításában az inkubátorházak kiépített hálózata is, ahol vállalkozási szolgáltatásokat vehetnek igénybe. Szükséges akciók — Az irányvonallal és a Kormány céljaival összhangban folyamatosabbá és könnyebben elérhetővé kell tenni a vállalkozói szaktanácsadást, az ehhez szükséges intézményi és pénzügyi feltételek bővítésével. — Az egyéni vállalkozások működésének elősegítése, a vállalkozás-átadás megkönnyítése érdekében — az EU Bizottság ajánlásainak megfelelően — módosítani kell az illetéktörvényt. — Tovább kell mérsékelni az élőmunkát terhelő elvonásokat, valamint az adó- és adminisztrációs terheket (a 10. irányvonalban részletezettek szerint). — Továbbra is indokolt a munkanélküliek vállalkozóvá válásának prioritásként történő kezelése. — Az adózási fegyelem javítása, gyakoribb adóellenőrzés (jellemzően alacsony a bevallott átlagjövedelem a kereskedelmi, a vendéglátóipari, a lakossági szolgáltatásokat végző egyéni vállalkozóknál). — A számla- és nyugtaadási kötelezettség folyamatos ellenőrzése. Mutatók — Egyéni vállalkozók száma az összes munkavállaló százalékában, nemenként. — Túlélési ráta (az indulástól számított 1-2-3 év múlva működik-e a vállalkozás). — Újonnan alapított vállalkozások száma.

Source: https://magyarkozlony.hu/hivatalos-lapok/4c1e66df14a43b3b61af6535a8b12370f7e78162/dokumentumok/1566e8e82c1207db7d933df98bf3e476bb1b22f7/letoltes